ועדת החינוך, התרבות והספורט, כנסת 18, פרוטוקול מספר 329, 2010-12-20 00:00

אלכס מילר: שלום, אני פותח את ישיבת הוועדה.

אלכס מילר: הצעת חוק זו נדונה לאחרונה ב-14 ליולי.

אלכס מילר: עד היום היא היתה על שולחן המשרדים הרלוונטיים לביצוע החוק.

אלכס מילר: האיגודים המקצועיים המייצגים את הספורט בישראל היו שותפים למשא ומתן סביב הנוסח של הסעיף האחרון שלא אושר בוועדת החינוך – סעיף התחילה.

אלכס מילר: בנוסף, בעקבות הדיונים שהיו איתי, כאשר אני נכנסתי לפני כחודש לתפקיד ראש ועדת החינוך, החלטנו להתקדם עם הצעת חוק זו ולהוסיף סעיף נוסף.

אלכס מילר: אני רוצה להודיע, שאנחנו לא נצביע היום על אותם שני סעיפים: סעיף התחילה והסעיף שהתווסף.

אלכס מילר: אנחנו נקרא היום את הסעיף, ובעוד ימים ספורים נקיים כאן דיון עם המוזמנים הרלוונטיים לנוסח הסעיף.

אלכס מילר: לאחר שנקיים דיון על מהות הסעיף ועל השלכות הסעיף, אנחנו נצביע ונסיים את העבודה על הצעת החוק.

אלכס מילר: יש לנו סדרה של הסתייגויות, שהוגשו אחרי שהסעיפים בחוק אושרו.

אלכס מילר: אני לא מאשר אותם, מכיוון שהסעיפים נסגרו ואין אפשרות להגיש הסתייגויות על סעיפים שכבר הצביעו עליהם, אלא אם יש היבט משפטי.

אלכס מילר: ההסתייגויות שניתן להגיש עכשיו זה אך ורק על שני הסעיפים שנותרו: סעיף התחילה והסעיף שברצוני להוסיף.

אלכס מילר: רשות הדיבור כעת היא לשלושה משרדים: משרד האוצר, משרד התרבות ומשרד החינוך.

אלכס מילר: רשות הדיבור גם לטוטו ולכל מי שרוצה.

ראובן קוגן: אנחנו כבר בדיון הרביעי בעניין.

ראובן קוגן: יש שתי סוגיות שנשארו פתוחות, וזה מהסיבות הבאות: החוק של המועצה לספורט הוא חוק שלא עומד בפני עצמו, אלא הוא חלק ממערכת הסכמית בין הממשלה לבין ארגוני הספורט במטרה של ייעול הקצאת המשאבים בתחום הספורט, ומצד שני תוספת משאבים לתחום האמור.

ראובן קוגן: תוספת המשאבים מגיעה בעיקר מהתחום של המוצרים החדשים של המועצה להסדר ההימורים בספורט.

ראובן קוגן: המוצרים עצמם מאושרים מתוקף חוק המועצה בוועדת הכספים.

ראובן קוגן: כך היינו אמורים לסיים את העבודה על המוצרים החדשים בטרם נגיע לאישור סופי של החוק בוועדת החינוך.

אלכס מילר: חה"כ ברכה, אמרתי קודם שהסיעה שלך הגישה הסתייגויות.

אלכס מילר: את ההסתייגויות ניתן להגיש כעת רק על שני הסעיפים שלא אושרו.

אלכס מילר: על הסעיפים שאושרו אי אפשר להגיש הסתייגויות, כי הצבענו עליהם.

אלכס מילר: כעת יש שני סעיפים: סעיף תחילה וסעיף נוסף שאנחנו מוסיפים היום.

אלכס מילר: עליהם ניתן להגיש הסתייגות עד שבוע הבא או בעוד שבועיים.

ראובן קוגן: אני אדבר על הרקע לאותם דברים.

ראובן קוגן: סעיף התחילה הוא סעיף יותר טכני.

ראובן קוגן: הסעיף היותר חשוב הוא הסעיף שהיו"ר הציע בנושא של המועצה להסדר הימורים בספורט.

ראובן קוגן: אני אסביר את הרקע לסעיף הזה.

ראובן קוגן: הסעיף הזה נולד מאחר שהתברר לנו במהלך הדיונים בוועדת הכספים, שחוק משנת 1967, חוק המועצה להסדר הימורים, לא צפה את המצב שבו אנחנו הולכים לייבא את ההימורים על מרוצי סוסים מחו"ל לישראל.

ראובן קוגן: שני מאפיינים ייחודיים יש לסוג ההימור החדש הזה: האחד הוא, שאנחנו מדברים על מרוצים בחו"ל, והגוף המארגן את ההימורים הוא גוף הנמצא בחו"ל, קיבל את הרישיון בחו"ל ופועל מתוקף החקיקה של חו"ל.

ראובן קוגן: המועצה להסדר ההימורים בספורט לא מארגנת את ההימורים, כמו שהיא עושה לגבי כל שאר ההימורים פה: כדורגל וכדורסל.

ראובן קוגן: היא רק מתווכת בין המהמר הישראלי שיושב בארץ לבין המפעיל הזר שנמצא בחו"ל.

ראובן קוגן: מתוקף כך לא ניתן להשפיע על הכללים של המפעיל.

ראובן קוגן: זו סוג של עסקה: קח את זה או עזוב את זה.

ראובן קוגן: יש לך רק אופציה אחת שלא להסכים: לא להשתתף בסוג ההימור הזה.

ראובן קוגן: מצד שני, עצם האישור של הכללים האלה, בהתאם לחוק הקיים, הוא מאוד מסורבל, מאחר ומדובר בכללים סבוכים של מאות עמודים, שוועדת הכספים תצטרך לעבור עליהם, להתייחס אליהם ולהצביע עליהם.

ראובן קוגן: לכן, בעצה אחת עם היו"ר ובתיאום עם ועדת הכספים ניסינו לבוא ולפתור את הבעיה הזו באמצעות תיקון לחקיקה ראשית, כך שכל הנושא של האישור לעצם עריכה של ההימור הזה ולעצם המסלול המיוחד שאנחנו מנסים לבנות לסוג ההימור המיוחד הזה, יהיה בידה של  ועדת הכספים.

ראובן קוגן: ועדת הכספים תוכל לבוא ולטעון, שההימור הזה מתאים לאותו סוג הימור מיוחד, שלא טעון את האישור המפורט.

ראובן קוגן: מצד שני, אם ועדת הכספים תשתכנע, אחרי שהשרים והמועצה להסדרי הימורים ישכנעו אותה, שאכן מדובר בסוג הימור שלא ניתן לאשר אותו במסגרת הכללים הקיימים בסעיף 8, היא תוכל לתת את האישור המיוחד הזה ולהקל על תהליך האישור הפרטני.

ראובן קוגן: זה הנושא המרכזי שיש היום לדיון.

אלכס מילר: משרד הספורט, האם יש לכם נוסח לסעיף התחילה.

מוחמד ברכה: עד אתמול בצהריים הנוסח של החוק במלואו לא היה מונח בידנו.

אלכס מילר: הסעיפים שהגשתם עליהם הסתייגויות הוצגו ב-14 ביולי.

מירב ישראלי: אנחנו ניסחנו את זה בלשכה המשפטית.

מירב ישראלי: הנוסח היה על השולחן של הוועדה.

מוחמד ברכה: האם זה לא נחשב נושא חדש?

אלכס מילר: היתה הצבעה על כל סעיף וסעיף, כולל התיקונים שהיו באמצע הדיון.

אלכס מילר: חברי הוועדה הצביעו על זה.

אלכס מילר: אנחנו מדברים כרגע על שני סעיפים חדשים.

אלכס מילר: יש סעיף אחד קיים, אבל לא היה תאריך תחילה.

אלכס מילר: יש סעיף אחד שאני מוסיף, וגם עליו אתה יכול להגיש הסתייגות.

אלכס מילר: על שני סעיפים אתה יכול להגיש הסתייגות.

אלכס מילר: נציג משרד הספורט, בבקשה.

אורי שפר: בסעיף התחולה אמרנו שנעבור את על האופרציה של המשך סעיף 8. בהמשך אנחנו נקבע את סעיף התחולה בהתאמה לדיון שנקיים בנושא של ועדת הכספים.

מירב ישראלי: בעקבות הישיבה הקודמת ביולי עשינו ניסוח ביחד עם הנסחית של הכנסת.

מירב ישראלי: החוק היה מאוד לא מסודר, ולכן שינינו את מספרי הסעיפים.

מירב ישראלי: בכמה דברים היתה אי בהירות בניסוח.

מירב ישראלי: רציתי להביא את זה לידיעת הוועדה.

מירב ישראלי: בסעיף 17ה, מתי חבר מועצה יחדל לכהן לפני תום תקופת כהונתו, התאמנו את זה לנוסחים בכל חקיקה אחרת לגבי מועצות, כאשר יש עילות אובייקטיביות לחדילה מכהונה, וכאלה שדורשות שיקול דעת של השרים לפיטורים.

מירב ישראלי: הנושא של הרשעה בעבירה, שמפאת חומרתה, מהותה ונסיבותיה אין הוא ראוי לכהן כחבר מועצה, הוא עילה אובייקטיבית.

מירב ישראלי: לא צריך שימוע או שיקול דעת.

מוחמד ברכה: האם זה הנוסח הרגיל או שיש פה ניסיון להרחבה?

מירב ישראלי: אני מבהירה דברים שעלו תוך כדי ניסוח.

מוחמד ברכה: זה לא קובע קלון.

מירב ישראלי: לא. זה משהו שהיה גם בנוסח הקודם.

מירב ישראלי: אנחנו פשוט חילקנו את הדברים אחרת, ולכן אני מבהירה את זה.

מירב ישראלי: הדבר  השני הוא הנבצרות.

מירב ישראלי: היה כתוב: "נבצר ממנו", כאשר הכוונה היתה לנבצר ממנו דרך קבע.

מירב ישראלי: לאורך החוק היו טעויות.

מירב ישראלי: היו מקומות בהם הוזכרו הארגונים לגבי אמות המידה, למרות שבמקומות אחרים הם לא הוזכרו.

מירב ישראלי: למעשה, הנושא של אמות המידה לתמיכה בארגונים נמצא בחוק הסדר הימורים בספורט בלבד, כאשר לכל אורך החוק שלנו הורדנו את המילה "ארגונים".

מירב ישראלי: היו מקומות בהם זה נמצא ומקומות בהם זה לא נמצא, וזה היה בטעות.

מירב ישראלי: בנושא של אזורי עדיפות לאומית היה כתוב רק "אזורי עדיפות לאומית", ואני ביקשתי ממשרד האוצר ומשרד הספורט להבהיר למה הכוונה באזורי עדיפות לאומית, שזה אחד השיקולים שהמועצה שוקלת בעניין של אמות המידה.

מירב ישראלי: הכוונה היתה להפנות לאזורי עדיפות לאומית לפי חוק ההסדרים, שבו נחקק פרק כ"ו לחוק ההתייעלות הכלכלית (תיקוני חקיקה).

מירב ישראלי: זה יהיה אחד השיקולים שהמועצה תשקול.

מירב ישראלי: עדיפות לאומית כפי שהממשלה קבעה.

מירב ישראלי: בעקבות ישיבה של ועדת החינוך, שדנה בנושא אולמות התעמלות ומתקני ספורט בבתי ספר, היתה פנייה למשרד החינוך.

מירב ישראלי: הבנתי שלמשרד החינוך יש הבהרות לנוסח הגדרת מתקן ספורט ולסעיף 17 יד'.

יגאל צרפתי: אנחנו מבקשים היוועצות לגבי מתקני ספורט, שהם מחויבים בפרוגראמה שלנו.

יגאל צרפתי: הכוונה היא לאולמות התעמלות, שלא מתוקצבים על ידנו.

אורלי פרומן: בסעיף 17יד חובת ההיוועצות עם השרים הממונים על משרדי הממשלה, שמקצים משאבים להקמה ולשדרוג, במקרה הזה בעיקר לשדרוג,  חלה גם עם משרד החינוך.

מירב ישראלי: לפי מה שאני הבנתי, אתם רציתם להחריג את זה מתוכנית המתקנים הלאומית.

מירב ישראלי: כלומר, התוכנית לא תכלול את המתקנים שלכם.

מירב ישראלי: זה דורש תיקון נוסף.

לירן שפיגל: נכון זה דורש תיקון בהגדרות לגבי מתקן ספורט, וגם תיקון בסעיף 17 יד כדי שיהיה ברור שאם אלה לא מתקנים שאנחנו מתקצבים אותם אז נדרשת התייעצות איתנו.

אורלי פרומן: אמרתי ואומר שוב, כי חובת ההיוועצות חלה עם משרד החינוך גם כן.

אורלי פרומן: מיפוי על מתקנים 20/20 היום הוא מיפוי על כל מתקני הספורט בארץ.

אורלי פרומן: ראש רשות שרוצה להקים מתקן ספורט ברשות המקומית שלו פונה לאחת הקרנות או לאחת האפשרויות האחרות של סיוע במימון, והמיקום נקבע על ידי הרשות המקומית.

אורלי פרומן: אותה פרוצדורה הקיימת היום מבחינת הרשות המקומית תקרה גם בעתיד.

אורלי פרומן: אם מדובר באותו מתחם שמשרד החינוך סימן – בדרך כלל בפרוגראמה יש גם סימון לאולם ספורט, כי המגרשים הם חלק מהפרוגראמה הבסיסית של בתי הספר – פונים לקרנות.

אורלי פרומן: הוא יכול לפנות לטוטו, שם יש את כל הסטנדרטים ואמות המידה.

אורלי פרומן: אחר כך הוא בונה בדיוק כמו שהוא בונה היום.

אורלי פרומן: חובת ההיוועצות כפי שהיא קיימת היום חלה גם אל מול משרד החינוך.

אורלי פרומן: המועצה תקום, וזה יהיה חלק מאותו תהליך שיווצר שם.

אורלי פרומן: אין שום צורך כרגע לעשות שינוי במסגרת החוק.

אלכס מילר: אני מציע, שעד הישיבה הבאה תסדירו את הנושא הזה.

לירן שפיגל: עד הישיבה הבאה אנחנו נציע נוסח.

אלכס מילר: תתאמו עם משרד הספורט.

אורלי פרומן: מבחינתנו, זה מתואם כבר בין היועצת המשפטית שלנו ליועצת המשפטית שלכם, ותואם עם השרים.

אורלי פרומן: אני דיברתי גם עם המנכ"ל הבוקר.

אורלי פרומן: יושב פה יגאל שאחראי על התחום.

אלכס מילר: אבל אי אפשר שארבעה אנשים מדברים כל אחד בדרך שלו.

אלכס מילר: תחליטו מה אנחנו מכניסים לנוסח.

אלכס מילר: נציגי משרד החינוך, אתם סיכמתם עם משרד הספורט על נוסח מסוים.

אלכס מילר: אני דיברתי עם השר פעמיים, ונאמר לי שהגעתם להסכמה.

אלכס מילר: מהי ההסכמה?

אורלי פרומן: שיש חובת היוועצות עם משרד החינוך.

אלכס מילר: איפה זה כתוב?

אורלי פרומן: זה כתוב בסעיף 17יד.

אורלי פרומן: לא מצוין במפורש שמדובר במשרד החינוך, אבל נאמר: השר הרלוונטי.

אורלי פרומן: לכן, אמרתי עכשיו לפרוטוקול שגם משרד החינוך בתוך העניין.

לירן שפיגל: יש שתי הסכמות.

לירן שפיגל: הסכמה אחת היא לעניין היוועצות לעניין אולמות ספורט.

לירן שפיגל: יש הסכמה נוספת שאת מתקני הספורט משרד החינוך יכלול בפרוגראמות ויתקצב.

קריאה: אין הסכמה כזו.

אורלי פרומן: זה מצריך הבהרה, במה המועצה תדון.

אורלי פרומן: המועצה לא דנה איפה יהיה מתקן הספורט.

אורלי פרומן: כדאי שתלמדו מאיתנו, על מה מדובר, מה המועצה תוכל להחליט ומה היא לא תוכל להחליט.

אלכס מילר: אני מציע, שעד לישיבה הבאה תיישרו קו בכל ההיבטים האלה.

רונית תירוש: בנוסח כתוב: "המועצה לאחר התייעצות עם השרים הממונים על משרדי הממשלה המקצים משאבים להקמה ולשדרוג....".

רונית תירוש: משרד החינוך לא מקצה תקציבים.

רונית תירוש: לכן, הוא לא כלול פה באופן טבעי.

ציון פיניאן: אז הוא לא רלוונטי.

אלכס מילר: הוא רלוונטי למשהו אחר.

רונית תירוש: הוא רלוונטי להיוועצות.

רונית תירוש: המשפט הזה לא מכליל אותם ולא מכיל אותם.

אלכס מילר: אנחנו הבנו שהם כן מקצים.

לירן שפיגל: ההגדרה של מתקן ספורט היא הגדרה רחבה, ובכלל זה נכנסים גם תקציבים שאנחנו כוללים לצורך בניית מגרשי ספורט ומתקני ספורט.

רונית תירוש: אם אתם נותנים תקציבים, אז אתם פה.

לירן שפיגל: אבל אנחנו לא  צריכים  להיכלל לצורך זה בתכנית המתקנים הלאומית, כי אנחנו עושים את זה גם ככה.

אלכס מילר: חבל על הויכוח הזה.

אלכס מילר: תשבו ביניכם ותגיעו להסכמה.

אלכס מילר: עופר פרי:     	מעבר לויכוח, מי צריך להיוועץ עם מי, אני רוצה להגיד משהו מהותי על הנושא של אולמות בתי ספר.

אלכס מילר: בתוכנית 20/20, שאושרה רק לאחרונה על ידי דירקטוריון הטוטו ואחר כן על ידי השרה חלק מהותי מהתקציבים, כ-70% מהתקציבים העתידיים, יושקע במתקני נוער.

אלכס מילר: חלק מהותי מתוך ה-70% האלה הוא אולמות.

אלכס מילר: בניגוד למה שהיה בעבר שאז הטוטו לא תמך באולמות בתי ספר, במקרה הזה ראש הרשות יכול לבקש להקים את האולם בתוך בית הספר, בסמוך לבית הספר, והוא לא צריך להציג שום קבוצה תחרותית שמתחרה.

אלכס מילר: התקציב יינתן.

אלכס מילר: בתחום הזה עשינו מהפיכה אמיתית.

אלכס מילר: חלק מהותי מהתקציבים העתידיים יועבר לנוער ולבתי הספר.

אלכס מילר: נציגי משרד התרבות ומשרד הספורט, לישיבה הבאה תגיעו להסכמות בנושא הזה.

מירב ישראלי: בעמ' 12 היתה אי בהירות, מתי המועצה להסדר הימורים צריכה להעביר את הצעת התקציב שלה למועצה הלאומית.

מירב ישראלי: נאמר לי על ידי משרד האוצר ומשרד הספורט, שהכוונה היתה שזה לא יהיה אחרי אישור השרים אלא מיד כאשר המועצה מגבשת את התקציב ומגישה אותו לשרים היא תגיש אותו גם למועצה הלאומית.

אורי שפר: זה עונה לקו הכללי.

מירב ישראלי: האם לזה התכוונתם?

אורי שפר: כן.

ראובן קוגן: ככלל, היינו רוצים שהתקציב שהמועצה הלאומית תקבל מהטוטו הוא התקציב המאושר בוועדת הכספים לאחר אישור השרים.

ראובן קוגן: מאחר והמציאות לפעמים לא עומדת בקצב הנכון ולפעמים יש חילוקי דעות בין השרים,  אנחנו מעדיפים שבשלב שהתקציב גובש על  ידי המועצה ואושר – בדרך כלל שר הספורט הוא הראשון שמאשר את זה – היא תעביר את התקציב למועצה הלאומית לספורט, על מנת שתוכל לבנות את תוכנית העבודה שלה לשנה הבאה.

ראובן קוגן: ברגע שהתקציב יאושר בוועדת הכספים, זה יהיה התקציב המחייב.

מירב ישראלי: אז הנוסח יהיה כזה: "המועצה תעביר למועצה הלאומית לספורט את הצעת התקציב המוצע עם הגשתה לשרים לאישורם לפי סעיף 7".

אורי שפר: מקובל.

מירב ישראלי: בנושא התחילה נדון בהמשך.

מירב ישראלי: לגבי התקציב – האם התקציב של המועצה ייכלל בתקציב החדש, או שתעשו העברה לגבי תוכנית?

מירב ישראלי: האם צריך לכלול סעיף לגבי תקציב המועצה?

ראובן קוגן: התקציב של המועצה כלול.

ראובן קוגן: ברגע שהמועצה תקום, אנחנו נשים גם את תקציב המועצה בתוכנית.

מירב ישראלי: האם יש לכם את היכולת לעשות את זה באמצע שנת תקציב?

ראובן קוגן: נעשה את המאמץ הנדרש.

מירב ישראלי: אני שואלת את זה, כי אולי צריך הוראה מיוחדת בחוק.

ראובן קוגן: לא, לא.

ראובן קוגן: נוכל לפתור בעיות בסדר גודל כזה.

מירב ישראלי: אז תהיה העברת תקציב באמצע שנת תקציב.

מירב ישראלי: האם אתם רוצים להציג את הנושא לפני שאני מקריאה את הנוסח?

יעקב פרידברג: אני נציג משרד המשפטים.

יעקב פרידברג: אנחנו קיימנו דיונים מרתוניים אתמול עם משרד הספורט ומשרד האוצר, כדי לנסות ולמצוא הסדר בחקיקה ראשית לנושא שיוצג כאן.

אלכס מילר: קודם כל תתייחס למה שנאמר עד עכשיו.

אלכס מילר: קודם היועצת המשפטית תקרא את הנוסח.

אלכס מילר: האם יש לך לומר משהו על אותם התיקונים שהציגה היועצת המשפטית?

יעקב פרידברג: לא.

מירב ישראלי: למעשה, רוצים להוסיף לחוק הסדר הימורים בספורט סעיף 8ב.

מירב ישראלי: מתקנים את סעיף 8 הנוכחי שאומר: "הימורים שתארגן המועצה ייערכו לפי תכנית שקבעה המועצה בתקנות ובאישור השרים, ובאישור ועדת הכספים של הכנסת".

מירב ישראלי: היתה פה הוראה לגבי 42% שהולכים לזוכים, אבל זה יורד למטה לגבי כלל התוכניות.

מירב ישראלי: סעיף 8א נשאר כמו שהוא.

מירב ישראלי: אני קוראת את הסעיף החדש:     8ב.

מירב ישראלי: על אף האמור בסעיף 8, המועצה רשאית, באישור השרים ובאישור ועדת הכספים של הכנסת, להתקשר עם מפעיל זר לצורך קיום תכנית הימורים שנערכים בחוץ לארץ על ידי מפעיל זר, אם שוכנעו כי מתקיימים לגביה טעמים מיוחדים בשלהם קיימת מניעה של ממש לאשר את התכונית לפי הוראות סעיף 8.  אושרה התקשורת לפי תוכנית הימורים שנערכים בחוץ לארץ על ידי מפעיל זר כאמור בסעיף קטן (א), תוכנית ההימורים תיכנס לתוקף רק לאחר שהתקיימו אלה: השרים אישרו את פרטי התוכנית כאמור לאחר שדיווחו על פרטיה לוועדת הכספים.

מירב ישראלי: התוכנית פורסמה ברשומות כהודעה לציבור כאמור בסעיף קטן (ה).

מירב ישראלי: המועצה תדווח לשרים ולוועדת הכספים של הכנסת על שינויים בתוכנית הימורים של מפעיל זר כאמור בסעיף קטן (א).

מירב ישראלי: מצאו השרים באישור ועדת הכספים של הכנסת כי השינויים שבתוכנית ההימורים כאמור בסעיף קטן (ב) פוגעים באופן מהותי במעמדו של הלקוח או שהם שינויים מהותיים ביחס לפרטי התוכנית שאושרו כאמור בסעיף קטן (ב) או שלא מתקיימות בהם עוד הוראות סעיף קטן (א), או שביצועם נוגד את תקנת הציבור, רשאים השרים באישור ועדת הכספים של הכנסת להורות למועצה לבטל את ההתקשרות עם מפעיל ההימורים הזר בתוך פרק זמן שלא יעלה על 60 ימים.

מירב ישראלי: (ו) בסעיף זה: "מפעיל זר" – מפעיל הימורים הפועל באחת מהמדינות החברות בארגון ה-OECD ובהתאם לחוקיה.

מירב ישראלי: ה. אושרה תכנית הימורים כאמור בסעיף קטן (ב) המועצה תפרסם ברשומות כהודעה לציבור את תכנית ההימורים האמורה.

מירב ישראלי: את השינויים שיוכנסו בה מעת לעת, תפרסם המועצה ברבים, בעברית.

מירב ישראלי: (ז) תקבולים מתוכניות הימורים – לפחות ארבעים ושניים אחוזים מתקבולי המועצה מעריכת הימורים לפי סעיף 8, 8א או מקיומם לפי סעיף 8ב, ישולמו לזוכים.

מירב ישראלי: זה יהיה לגבי כל סוגי ההימורים.

אלכס מילר: נציג משרד המשפטים, רשות הדיבור שלך.

יעקב פרידברג: ניתן לראות בברור שמדובר כאן בתחום חדש, חשוב מאוד.

יעקב פרידברג: כפי שהוסבר קודם, מדובר פה בהסדרה של הימורים.

אלכס מילר: תגדיר את המילה "חדש".

אלכס מילר: בשבילנו זה לא חדש.

יעקב פרידברג: גם עבורי זה לא חדש.

יעקב פרידברג: אני מנסה לומר, שהתחום הזה הוא תחום שבה לשנות את הדרך שבה הכנסת מפקחת על הימורים כבר למעלה מארבעים שנה.

יעקב פרידברג: אנחנו סבורים, שזה מסוג הדברים שכדאי לקיים לגביהם דיון ממצה, דיון מסודר, ולא לעשות הליך חקיקה מזורז במסתרים, כאשר הציבור בכלל לא יודע שאנחנו מסדירים כאן את הנושא.

אלכס מילר: אני מציע לך להיזהר עם הקביעות האלה.

אלכס מילר: כמו שציינתי בפתיחת הישיבה, על תוספת הסעיף הזה אנחנו נקיים דיון גם בישיבה הבאה.

אלכס מילר: אנחנו לא הולכים להצביע עליו.

אלכס מילר: אם משרד המשפטים מוצא לנכון לטעון נושא חדש, הנושא יידון בוועדת הכנסת וחברי הכנסת יביעו את עמדתם.

אלכס מילר: אין פה משהו מסתורי.

אלכס מילר: הנושא הזה נדון גם בוועדת הכספים.

אלכס מילר: יו"ר ועדת הכספים מעודכן.

אלכס מילר: הנוסחים האלה עברו את כל המשרדים.

אלכס מילר: כל מי שרוצה להתייחס לזה, יוכל לעשות זאת בישיבה מיוחדת שנקיים.

יעקב פרידברג: אני מסכים.

יעקב פרידברג: מאז אתמול עשינו כברת דרך והתקדמנו מאוד.

יעקב פרידברג: אני סבור, שאת החקיקה הזו אפשר להגיש בצורה מסודרת כתזכיר לחוק.

יעקב פרידברג: אני חושב, שאפשר יהיה לעשות את זה ביעילות ובמהירות, כי יש הסכמה של כלל גורמי הממשלה בנוגע לחשיבות של העניין.

יעקב פרידברג: אני לא רואה סיבה, מדוע לא לעשות את זה כך.

אלכס מילר: העניין הזה כרגע נמצא ביד של חברי הכנסת.

אלכס מילר: חברי הכנסת יכולים להכריע.

אלכס מילר: אני יודע מה זה הליך חקיקה של משרדי ממשלה.

אלכס מילר: עד אשר הממשלה מוציאה חוק, אנחנו מאבדים לפחות עוד חצי שנה.

יעקב פרידברג: כאן יש הרבה רצון טוב.

אלכס מילר: יש לכם תמיד רצון טוב.

אלכס מילר: אני אתן לך דוגמא: חוק סוכן, בנושא הסדרת הנושא של אותם אנשים המייצגים כאן חברות זרות, עובדים כאן בישראל ומשמשים כסוכנים של כל מיני חברות.

אלכס מילר: החוק הזה עבר קריאה טרומית לפני שנה.

אלכס מילר: אני התבקשתי על ידי המשרד שלכם לחכות חצי שנה.

אלכס מילר: אחרי חצי שנה התבקשתי עוד פעם לחכות.

אלכס מילר: אם יש לכם זמן להתעסק בנושאים האלה, תתעסקו גם בדברים שיש לכם מקודם.

אלכס מילר: אנחנו נותנים מספיק זמן.

אלכס מילר: ב-14 ליולי החוק אושר.

אלכס מילר: לא היתה שום התקדמות בנושא הזה.

אלכס מילר: חיכינו יותר מדי זמן.

אלכס מילר: אנחנו נותנים לכם עוד 10 ימים.

אלכס מילר: אם משרד המשפטים רוצה לטעון נושא חדש, אין שום בעיה.

אלכס מילר: תגיעו לוועדת הכנסת, תציגו את העניין וחברי הכנסת יכריעו.

אלכס מילר: יו"ר ועדת הכספים מעודכן בנושא.

אלכס מילר: אני לא רואה שום מניעה בלהתקדם בדרך הזו.

אלכס מילר: אם יש לכם בעיה משפטית עם מהות החוק, תגידו.

מוחמד ברכה: העניין של המפעיל הזר הוא בעיה מהותית.

אלכס מילר: לא. הבעיה שלהם היא לא עם מהות החוק.

אלכס מילר: אין להם שום בעיה עם המהות.

אלכס מילר: יש להם בעיה עם ההליך.

יעקב פרידברג: הליך החקיקה הוא בעינינו דבר מאוד מהותי.

מוחמד ברכה: לי יש בעיה עם המהות.

מוחמד ברכה: אם הם לא יטענו בנוגע למהות, אני אטען בנוגע למהות.

מירב ישראלי: על כך יהיה דיון.

אלכס מילר: יש ארגון בכנסת שאחראי על כל העניין הזה.

אלכס מילר: ישנה את ועדת הכנסת, ועדת הכספים ואת ועדת החינוך.

מוחמד ברכה: איזו מחויבות יש למפעיל זר למה שקורה כאן?

אלכס מילר: אני עדיין לא ראיתי שמישהו כאן מתנגד לזה.

אלכס מילר: אנחנו נפתח דיון בנושא, ונשמע את כולם.

אלכס מילר: אם יש התנגדות למהות של העניין, אין שום בעיה.

אלכס מילר: נקיים דיון.

אלכס מילר: מצד אחד, אתה טוען שלוקח המון זמן עד אשר דברים מתקדמים בממשלה.

מוחמד ברכה: אני לא טענתי כך.

מוחמד ברכה: לפעמים זה הולך מהר מדי, אבל בכיוון הלא נכון.

אלכס מילר: הכדור עכשיו אצלנו.

אלכס מילר: אני מביא את זה אלינו, כדי שנוכל להתקדם עם הנושא הזה.

אלכס מילר: כל העניין של החלוקה התקציבית עומד בגלל העניין הזה ותקוע בגלל העניין הזה.

אלכס מילר: אנחנו יכולים לתקוע את זה לעוד חצי שנה-שנה, ואז לא יהיה שום שיפור, או שאנחנו יכולים להתקדם.

אלכס מילר: לפעמים צריך לקבל החלטות.

אלכס מילר: בשביל זה אנחנו כאן.

אלכס מילר: אם תקבלו החלטה להתנגד לעניין הזה, אז אנחנו נחכה לממשלה שתביא את הצעת החוק.

אלכס מילר: כמובן שזה לא יהיה עכשיו, כיוון שעכשיו יש עבודה על חוק ההסדרים.

אלכס מילר: אנחנו נחכה עוד חודש עד אשר ינסחו, ואז הטיוטה תצטרך לעבור את כל המשרדים.

אלכס מילר: זה הנוהל.

אלכס מילר: זה לא שמשרד התרבות רוצה תצהיר חוק והוא מגיש את החוק.

אלכס מילר: כל משרד צריך לתת את התיקונים שלו.

אלכס מילר: כך אנחנו נגיע לעוד חצי שנה לפחות.

אלכס מילר: אם יש משרד שרוצה להתייחס מהותית לנוסח של החוק, אין שום בעיה.

אלכס מילר: בנוגע להליך אנחנו יכולים להתווכח.

אלכס מילר: גם אתם כממשלה חוסכים את ההליך של הקריאה הטרומית.

אלכס מילר: בסופו של דבר זה יגיע בדיוק לאותו מצב.

אלכס מילר: חה"כ ברכה, הם מעבירים את זה קריאה ראשונה, וזה מגיע לכאן לקריאה שנייה ושלישית.

אלכס מילר: כך אנחנו נישאר באותו מצב.

אלכס מילר: מילא אם היינו מרוויחים עוד קריאה או עוד דיון בכנסת.

אלכס מילר: מבחינת הסדר, זה אותו דבר.

אלכס מילר: מה שאתה מרוויח זו ישיבת ועדת שרים לחקיקה שתדון בנושא הזה.

יעקב פרידברג: לא. אם זה יופץ כתזכיר הציבור יידע מזה, הציבור יגיב על זה וכלל משרדי הממשלה ידעו, מה שכרגע לא מתקיים.

אלכס מילר: יש לכם שתי אופציות.

אלכס מילר: האופציה הראשונה היא לטעון נושא חדש ולהגיע לוועדת הכנסת.

אלכס מילר: האופציה השנייה היא לעלות לוועדת השרים לחקיקה בחזרה.

אלכס מילר: בשביל להתקדם, תחשבו היטב מה ההליך שאתם עושים תורם לקידום הצעת החוק.

אלכס מילר: אם יש בעיה מבחינת המהות, אני יכול להבין אתכם.

אלכס מילר: אם אין בעיה מבחינת המהות, יש חשיבות בלהתקדם.

יעקב פרידברג: אנחנו טוענים שמדובר בנושא חדש.

מירב ישראלי: אנחנו נפנה באופן רשמי לוועדת הכנסת.

עופר פרי: אנחנו רוצים לומר שהמציאות השתנתה והמוצרים שלנו מאוד מיושנים.

עופר פרי: למעלה מ-10 שנים לא נעשה שום חידוש במוצרים שלנו.

עופר פרי: השוק הישראלי והשוק העולמי משתנים.

עופר פרי: ככל שהמחוקק לא ייתן לנו את הכלים להתמודד עם השינויים האלה בשוק, בסופו של דבר ההכנסות של טוטו וינר ירדו.

עופר פרי: בסופו של דבר, המטרה שבגללה אנחנו קיימים – כסף שיועבר לספורט ישראלי – תיפגע משנה לשנה.

עופר פרי: אנחנו רואים את הניצנים לזה בשנים האחרונות.

עופר פרי: אם לא היה מונדיאל השנה היינו מעבירים לספורט הישראלי הרבה פחות כסף מהשנים הקודמות.

עופר פרי: הוזכר פה נושא המתקנים.

עופר פרי: רק לפני מספר חודשים קבענו תוכנית אסטרטגית חדשה ל-10 שנים קדימה, להשקיע יחד עם גורמים נוספים מיליארדים רבים בספורט הישראלי.

עופר פרי: הסכום הזה לקח בחשבון שנקבל מוצרים חדשים ונצטרך לשווק אותם.

עופר פרי: אם הכסף הנוסף הזה לא יגיע לתחום התפעולי ולמתקנים, הספורט הישראלי ימשיך להיות ברמה בה הוא היה בעשורים האחרונים וכולנו נצא נפסדים.

עופר פרי: צריך לזכור דבר אחד: אם הלקוח הישראלי לא מוצא את הפתרונות אצלנו, הוא לא נשאר בבית.

עופר פרי: היום על ידי שימוש במחשב או בשיטות אחרות, הכסף מגיע למקומות אחרים.

עופר פרי: כולם הם הימורים, שהמחוקק הגדיר כבלתי חוקיים.

עופר פרי: במקרה הטוב, זה הולך לידיים פרטיות.

עופר פרי: במקרה הפחות טוב, זה הולך לארגוני הפשיעה.

עופר פרי: המשטרה מדווחת כי הסכום שהולך להימורים הבלתי חוקיים במדינת ישראל הם בין 10 ל-15 מיליארד.

עופר פרי: צריך לזכור, שההכנסות של טוטו וינר ומפעל הפיס השנתיות הן רק 6 מיליארד.

עופר פרי: תבינו לאן הולך יתר הכסף.

מוחמד ברכה: האם אתה מדבר על סעיף מסוים או על התיזה הכללית?

עופר פרי: אני מדבר על הימורים בלתי חוקיים.

מוחמד ברכה: אבל חשבתי שיש לך הערות בנושא של מפעיל זר.

אלכס מילר: הוא דיבר על כך שהסעיף הזה מקנה לו כלים נוספים להתמודד עם המצב.

עופר פרי: אנחנו לא יכולים לארגן בישראל הימורים על דברים שלא קיימים, למרות שהציבור רוצה בזה.

עופר פרי: לכן, אין לנו ברירה אלא להיעזר בגורם הנמצא בחו"ל.

מוחמד ברכה: להיעזר או שהוא יתפקד במקומכם?

עופר פרי: לארגן את ההימורים.

מוחמד ברכה: שינהל את זה במקומכם.

עופר פרי: שיפעיל את ההימורים, ואנחנו ניעזר במה שהוא מפעיל.

אלכס מילר: הדוגמא היא פשוטה מאוד.

אלכס מילר: כל עוד המדינה שולטת בעניין הזה,  אז אין לנו שום בעיה.

מוחמד ברכה: איזו מחויבות יש למפעיל זר?

מוחמד ברכה: בעצם אזרחי המדינה משלמים כסף על הימורי ספורט, וחלק מהכסף  הזה יוצא החוצה.

רונית תירוש: הרוב יוצא החוצה להימורים בלתי חוקיים.

מוטי אמיר: האם אין כאן תקדים למפעיל זר גם להגרלות אחרות?

רונית תירוש: מי למשל?

מוטי אמיר: היום אין מרוצי סוסים בארץ.

מוטי אמיר: אם מחר יהיו מרוצי סוסים חוקיים בארץ, מה נעשה?

מוטי אמיר: אם יחליטו בעוד שנה שמותר לעשות מרוצי סוסים במדינת ישראל, מה נעשה עם החוק הזה?

עופר פרי: אם המחוקק הישראלי יחוקק חוק שניתן יהיה לבצע מרוצי סוסים במדינת ישראל, נשמח מאוד להשתמש בזה.

מוטי אמיר: אם כך, זה יהיה מותר למפעיל זר גם בהגרלות אחרות.

מוטי אמיר: במקום מפעל הפיס שלנו, אפשר יהיה לקנות מפעל הפיס של ספרד, של מפעיל זר.

מוחמד ברכה: החוק הזה פותח אפשרות כזו.

רונית תירוש: החוק הזה מדבר רק על מועצת ההימורים.

עבד אלחלים: אני אסביר את השאלה.

עבד אלחלים: אני נציג משרד האוצר.

עבד אלחלים: אני מטפל בנושא של ההימורים, לרבות מפעל הפיס.

עבד אלחלים: נכון להיום מפעל הפיס מקבל את ההיתר שלו מכוח סמכות שניתנה לשר האוצר בחוק העונשין, סעיף 231.

עבד אלחלים: שם יש הסמכה מפורשת לשר האוצר או למי שהשר הסמיכו לשם כך, לתת אישור למפעל הפיס.

עבד אלחלים: לכן, התיקון הזה לא ישפיע על הכנסת מפעילים זרים לתוך המדינה.

רונית תירוש: מה זאת אומרת לא ישפיע?

רונית תירוש: אם הוא לא ייתן ויש תקדים, מפעל הפיס ילך לבג"צ ושר האוצר יהיה חייב לתת להם מה שהוא נותן למועצת ההימורים.

עבד אלחלים: למה שייתן?

רונית תירוש: כי יש בג"צ ויש גישה שוויונית.

עבד אלחלים: אבל בחוק העונשין מצוין שמפעל הפיס לא רשאי לקיים הימורים על תחרויות ספורט או תוצאות של תחרויות ספורט.

עבד אלחלים: בכל מקרה, יש הבחנה בין הימורים.

רונית תירוש: אז יהיה מפעל פיס ספרדי.

עבד אלחלים: נכון להיום, הגורם היחיד המוסמך להפעיל הימורים על ספורט זו המועצה ולא מפעל הפיס.

רונית תירוש: אבל הוא לא דיבר על כך.

רונית תירוש: הוא דיבר על מפעל פיס ספרדי.

קריאה: זה לא במנדט שלנו.

קריאה: זה לא יכול להיות.

רונית תירוש: זה מרחיב את היריעה של הדיון.

אלכס מילר: החוק הוא ברור מאוד.

אלכס מילר: מירב, האם יש התייחסות בחוק לטענות שמעלים חברי הכנסת?

מירב ישראלי: זה תיקון לחוק הימורים בספורט, ומדובר על הימורים ספורטיביים.

רונית תירוש: הרעיון הוא לתת אפשרויות, חלופות אטרקטיביות למועצת ההימורים.

מוטי אמיר: מה לגבי מרוצי סירות במיאמי?

מוטי אמיר: אני רוצה לדעת, אם יש גבול בתוך החוק הזה.

מירב כהן: אני רוצה לחדד את הדברים.

מירב כהן: גם היום אין שום מניעה שהמועצה להסדר הימורים תתקשר עם מפעיל זר.

מירב כהן: הבעיה היא, שהמנגנון היום של אישור תוכניות חדשות הוא מגנון מאוד בעייתי כאשר רוצים לאשר תוכנית של מפעיל זר.

מירב כהן: למועצה אין שיקול דעת לגבי סוג התוכנית.

מירב כהן: הוא יכול או לקבל את זה או לדחות את זה.

מירב כהן: אין פה את התהליך כמו שמתקיים בדרך כלל לגבי תוכניות אחרות של המועצה.

מירב כהן: יש פה ניסיון לפתור את הקושי הטכני, שנובע מתהליך האישור והפרסום ברשומות, על ידי מנגנון שהוא קצת שונה.

מירב כהן: בהצעה יש מנגנון מובנה להגנה על צרכנים, כי לא עם כל ספק ולא עם כל מדינה אפשר להתקשר.

מירב כהן: בכוונה לקחנו רק מדינות החברות ב-OECD, מדינות שבהן יש הגנה על הצרכנים והגנה על המהמרים, ומנגנונים חוקיים של רגולציה על הימורים, כדי שמראש ילכו אך ורק למדינות בהן ההימורים חוקיים ומוסדרים, עם מנגנונים מובנים של הגנה על הצרכנים.

מירב כהן: יש מנגנון הגנה נוסף בתוך החוק - גם השרים וגם ועדת הכספים צריכים להשתכנע שאין אלטרנטיבה אחרת.

מירב כהן: כלומר, שיש פה תוכנית מיוחדת ולא ניתן להפעיל על גבה את המנגנונים הרגילים של אישור לפי חוק המועצה להסדר הימורים, ולכן צריך ללכת למנגנון המיוחד הזה.

מירב כהן: בחוק יש את שני המנגנונים המובנים האלה, ובנוסף גם אישור סופי של ועדת הכספים ושל השרים.

מירב כהן: אלה  מנגנונים שמגנים על המהמרים ועל האינטרס הציבורי.

אלכס מילר: לקראת הישיבה הבאה אנחנו נעבור שוב על הנוסח.

מירב ישראלי: השאלה היא, מה הם מניעה או קושי.

מירב ישראלי: השאלה היא, האם מה שאת אומרת עכשיו באמת עולה מהנוסח של החוק.

מירב ישראלי: זה עניין של נוסח.

אלכס מילר: שמענו הכרזות ממשרד התיירות בכל העניין הזה של הימורים בישראל.

אלכס מילר: נניח שיש לכם חוזה עם מפעיל אחר לשנה או שנתיים, ופתאום מדינת ישראל מאשרת לך תחום שיש לך בו חוזה.

אלכס מילר: אתה רוצה לחזק את התחום, כי בסופו של דבר הכסף שהציבור משקיע הולך לטובת התחום בו מתבצעת תחרות.

אלכס מילר: איך בישראל מתנהלים אם יש לכם כבר חוזה עם מפעיל אחר?

עופר פרי: כל פעילות כזו שתצמח בישראל רק תחזק אותנו מבחינה שיווקית.

עופר פרי: אם מחר אנחנו רוצים לעשות פעילות על מרוצי סוסים בחו"ל, זה כי בישראל אין פעילות כזו.

עופר פרי: אני אשמח להעביר את הפעילות שלנו.

עופר פרי: זה רק יעזור.

אלכס מילר: השאלה היא, עד כמה אתה יכול להיות דינאמי מבחינת ההסכמים שאתה עושה.

אלכס מילר: האם יש לך בחוזה סעיף שאומר, שבמידה ובישראל קיימת תחרות כזו, שמאושרת על ידי החוק, אתה יכול להעביר את הכסף לכאן?

מירב ישראלי: כאן כתוב, שאם יפסיקו להתקיים הוראות סעיף (א) שזה הנושא של המניעה – כלומר, אם יהיה בישראל משהו דומה, לכאורה כבר אין מניעה.

מירב ישראלי: לכן, יכול להיות שצריך להכניס בחוזה עם המפעיל הזר את הנושא הזה.

מירב ישראלי: ברגע שהשרים וועדת הכספים מודיעים על הפסקה לפי סעיף (ד), אתם חייבים להפסיק את ההסכם שלכם עם המפעיל בחו"ל.

ראובן קוגן: או שהם יבואו וזה יחיה לצד זה.

מירב ישראלי: אבל לא בטוח שסעיף (ד) מאפשר את זה.

מירב ישראלי: תקרא את הניסוח שלו: "אם הפסיקו להתקיים הוראות סעיף (א)", וחלק מהוראות סעיף (א) זו מניעה לעשות את זה בארץ.

מירב ישראלי: הנוסח הוא לא ברור.

מירב ישראלי: אנחנו צריכים לדון על הנוסח.

מירב ישראלי: יכול מאוד להיות, שברגע שיהיו דברים בארץ, סעיף (א) כבר לא מתקיים.

יעקב פרידברג: העיקרון מוסכם.

אורי שפר: גם אם יהיו מחר בבוקר מרוצי סוסים בישראל, ייקח  שנים עד אשר התחום הזה יהפך להיות תחום אטרקטיבי ורלוונטי לתחרות בישראל.

מירב ישראלי: אז זה עדיין במסגרת שיקול הדעת של השרים.

אורי שפר: זה צריך להיות במסגרת שיקול הדעת של השרים.

אורי שפר: אי אפשר לבטל את זה, כאשר מחר בבוקר יש פתאום אישור למרוצי סוסים בארץ.

אורי שפר: בנוסף, צריך לקחת בחשבון שגם היום, למשל בכדורגל, יש תחרות על משחקים בישראל, כאשר בו זמנית יש גם תחרות על  משחקים בחו"ל.

אורי שפר: הם מתקיימים זה לצד זה.

מירב ישראלי: אבל לא בטוח שהנוסח הזה מאפשר את זה.

אורי שפר: אז צריך למצוא את הנוסח הנכון.

קריאה: צריך להוסיף משהו, שכאשר התחום מתפתח בישראל לא יהיה איסור על חו"ל.

אלכס מילר: האם מישהו נוסף רוצה להתייחס?

יהושוע גורא: אני סגן יו"ר הוועד האולימפי.

יהושוע גורא: מה הסיבה למהפך שהמדינה רוצה לעשות?

יהושוע גורא: ישנן שתי סיבות.

יהושוע גורא: הסיבה האחת, שיהיה יותר כסף לספורט.

אלכס מילר: על איזה מהפך אתה מדבר?

יהושוע גורא: אני מדבר על מעבר מהמועצה להסדר הימורים הקיימת לדבר החדש.

יהושוע גורא: כאשר ישבו כל הגופים ביחד כרכו את הכל בכריכה אחת.

יהושוע גורא: אמרו: 60,000,000 שקלים המדינה תיתן כדי שנתאחד ונסתדר, והכל יהיה טוב ויפה.

יהושוע גורא: איפה ה-60,000,000 שקלים לשנה?

יהושוע גורא: היום הסכום הזה מחולק ל-3 שנים.

יהושוע גורא: לא זה מה שהוסכם.

יהושוע גורא: דבר שני, כרכו את הסוסים וגם את התוכניות החדשות למועצה להסדר הימורים, שיהיו ביחד ואז יהיה יותר כסף למועצה להסדר הימורים, אז יהיה יותר כסף לספורט, ובא לציון גואל.

יהושוע גורא: אני לא רואה את הגואל.

יהושוע גורא: יש לי הרגשה – ואני חושב, שכך מרגישים הרבה אנשים - שיש מן הלאמה של כל כספי הטוטו.

יהושוע גורא: הולכים לעשות מן דבר שאיש לא יודע מה ייצא ממנו בסוף.

יהושוע גורא: לעניות דעתי, הספורט ייצא נפסד.

אלכס מילר: בנוגע לתקציב, כמו שהיו"ר הקודם של ועדת החינוך טען, זה לא קשור לחוק עצמו.

אלכס מילר: אנחנו לא מדברים פה על התקציבים.

אלכס מילר: אגב, היום גם החוק שלי, חוק להכנות אולימפיות, עבר בוועדת השרים לחקיקה.

אלכס מילר: בינואר אנחנו נקיים כאן דיון בכל הקשור להכנות ללונדון, וזה סוכם עם משרד הספורט ועם הוועד האולימפי.

אלכס מילר: אנחנו נקיים כאן דיון ונדון בתקצוב, מה מגיע ומה לא מגיע.

אלכס מילר: כרגע, זה לא קשור לחוק.

אלכס מילר: אני כבר אומר, שהמטרה של כולנו היא שהספורטאים שלנו יגיעו להישגים.

אלכס מילר: את כל המשאבים שיש למדינה להשקיע בספורט במדינת ישראל חייבם להשקיע בחוכמה, כך שבסופו של דבר זה יהיה חלק מהישגים ופתרון כללי לילדי ישראל כחלק מהחינוך הבלתי פורמאלי, שהספורט הוא חלק ממנו.

אלכס מילר: מבחינתי, חשוב שנקיים ישיבה על כל מה שקשור להכנות ללונדון, ונהיה עם יד על הדופק בנוגע לכל שקל שנכנס ומגיע לספורט במדינת ישראל.

יורם בורנשטיין: אני רוצה לחדד את הדברים של גורא.

יורם בורנשטיין: אני רוצה לדבר על החלק השני של הדיון – התחילה.

יורם בורנשטיין: עניין התחילה סוכם בין משרד האוצר לבין משרד התרבות וארגוני הספורט, כך שידובר עליו רק לאחר שיאושרו המוצרים החדשים.

יורם בורנשטיין: עושים עבודה יפה ופשוטה בכדי לתקן את החקיקה כך שיהיה יותר כסף לספורט, אלא שחלק מהדברים שסוכמו איתנו עדיין לא מומשו.

יורם בורנשטיין: אחד מהם הוא הנושא של ההכנות האולימפיות.

יורם בורנשטיין: אנחנו עדיין נמצאים במחלוקת עם משרד האוצר בנוגע לאותם 10,000,000 שקלים, שכלולים בתוך ה-60,000,000 שקלים.

יורם בורנשטיין: עד היום היינו מקבלים שלא באמצעות התקציב 10,000,000 שקלים לטובת הכנות אולימפיות.

יורם בורנשטיין: כאשר אנחנו דיברנו על ה-60,000,000 שקלים, אמרנו שזה לא יכלול את ההכנות האולימפיות.

יורם בורנשטיין: להבנת משרד התרבות והספורט וארגוני הספורט, עדיין חסרים 10,000,000 שקלים.

יורם בורנשטיין: נושא נוסף, הוא הנושא של התחילה רק לאחר אישור של המוצרים הנוספים, אם זה משהו שהיה בוועדת הכספים ואם זה משהו שאושר כאן.

יורם בורנשטיין: גורא לא מדבר על כך שמחלקים לשלושה, אלא שהסכום של 60,000,000 שקלים יגיעו למשרד התרבות והספורט, מעבר לתקציב הנוכחי, רק בשנה השלישית לכניסתו של החוק.

יורם בורנשטיין: נחתם הסכם בין האוצר לבין משרד התרבות והספורט, שבשנה הראשונה תהיה תוספת לספורט של 21,000,000 שקלים מהאוצר, כאשר המצ'ינג של משרד התרבות והספורט יביא למועצה את הסכום של 21,000,000 שקלים פלוס 20,00,000 שקלים אינהרנטי מתוך תקציב המשרד במדורג.

יורם בורנשטיין: במשך שלוש שנים יועברו למועצה הלאומית לספורט 40,000,000-50,000,000-60,000,000, אבל התוספת לכל מה שאנחנו מקבלים לספורט תהיה במשך שלוש שנים: 20,000,000 שקלים, 21,000,000 שקלים, 42,000,000 שקלים ו-63,000,000 שקלים.

יורם בורנשטיין: בעניין הזה יש בינינו עדיין אי הסכמות.

יורם בורנשטיין: אני לא חושב, שכדאי לקיים על זה דיון עכשיו.

אלכס מילר: בגלל שהנושא רגיש ומחייב דיון, לא רק על 10,000,000 שקלים אלא בכלל בנוגע למה קורה מבחינת ההכנות שלנו ללונדון, הפעילות של הוועד האולימפי, הקשר עם משרד הספורט, אני הולך לקיים כאן דיון בכל מה שקשור לחינוך גופני במשרד החינוך, אותם תקציבים שיש במשרד החינוך והקשר לספורט בכלל, מה שקורה בבתי הספר ומערכת האיתור – ואני יודע שגם אתם בוועד האולימפי עבדתם על הנושא הזה הרבה זמן.

אלכס מילר: על הנושא הזה צריך לקיים דיון מהותי.

אלכס מילר: ראובן ייתן לך עכשיו תשובה, ואני כבר יודע חלקית מה הוא יענה לך.

יורם ארנשטיין: אנחנו יודעים שאדוני היו"ר הוא אחד מהאנשים שתומכים בספורט ובקידומו, ובקידום משאבים לספורט.

יורם ארנשטיין: אנחנו שמחים שאתה פה.

אלכס מילר: אני התחייבתי בפני משרד הספורט ובפניכם, שאנחנו נקיים דיון אחד או שניים על כל מה שקשור להכנות אולימפיות, ובכלל לכל הנוגע לחיזוק הספורטאים בענפים האלה.

ראובן קוגן: אני לא אכנס לסוגיה של הפריסה, כי אני לא חושב שזה מעניינה של הוועדה.

ראובן קוגן: בהמשך לסוגיה הזו של שינו מבני בתקציב הספורט אציין, כי תקציב משרד הספורט יוכפל בשלוש השנים הקרובות.

ראובן קוגן: הוא עמד על 60,000,000 שקלים בשנת 2010, והוא יעמוד הוא על 120,000,000 שקלים עד שנת 2013.

ראובן קוגן: הפריסה הזו היא אילוץ תקציבי, שהיינו צריכים לעמוד גם בו.

ראובן קוגן: לתקציב המדינה יש אילוצים משלו, אבל בסופו של דבר זאת המטרה.

ראובן קוגן: כולם מכירים את האוצר ויודעים שקשה להגיע איתו להסכמה, אבל כאשר מסכימים איתו על משהו הוא עומד בזה.

ראובן קוגן: לעניין התקנות של המוצרים החדשים – אכן ההסכמה היתה שסעיף התחילה יאושר אחרי הנושא של המוצרים החדשים בוועדת הכספים.

ראובן קוגן: עכשיו צריך לקבל החלטה.

ראובן קוגן: ההחלטה באה לפתחם של ארגוני הספורט ושל הוועדה הזו.

ראובן קוגן: אי אפשר לפתור את הבעיה של חלק משמעותי מהמוצרים החדשים בלי תיקון החקיקה בהתאם לסעיף שהציע היו"ר.

אלכס מילר: נניח שהצבענו על סעיף 8. הרי אי אפשר לסגור חוק בלי סעיף תחילה.

ראובן קוגן: אפשר לעשות שני דברים.

ראובן קוגן: אפשר לקחת את כל המוצרים החדשים שהם לא מרוצי סוסים, כי איתם אין בעיות, ללכת לוועדת הכספים, לקיים דיון רק עליהם ולאשר את התקנות האלה ולהשאיר את מרוצי הסוסים כבן ערובה לתיקון של התחילה.

ראובן קוגן: בלי שמתקנים את סעיף 8ב אי אפשר לקבל את האישור העקרוני של ועדת הכספים להתקדם עם ההסכם של המפעיל הזר בלי אישור פרטני של חוקי המשחק בתקנות.

ראובן קוגן: האופציה השנייה, היא ללכת קצת לקראת הממשלה וגם קצת לקראת הספורט ולהגיד: על מנת להכניס את סעיף 8ב לתוקף מאשרים את סעיף 8ב, את סעיף התחילה, מאשרים את החוק כולו, החוק נכנס לתוקף ונותן סמכות לוועדת הכספים לתת אישור עקרוני למרוצי הסוסים, ואז לאשר את כל הדברים גם יחד, גם את המוצרים החדשים של טוטו וינר וגם את ההיתר להימור מיוחד שאמורה לתת ועדת הכספים.

אלכס מילר: הביצה והתרנגולת.

ראובן קוגן: על  מנת שארגוני הספורט יקבלו חלק מהתמורה שהובטחה להם, יש אפשרות לבוא ולהגיד: מפצלים את הדיון בוועדת הכספים בין המוצרים של טוטו וינר, שלא טעונים את האישור של היתר מיוחד, ובין אלה שכן טעונים היתר מיוחד.

עופר פרי: האם סעיף 8ב לא נכנס לתוקף לאחר אישור ועדת הכספים?

ראובן קוגן: החוק קובע, שזה ייכנס לתוקף אחרי אישור המליאה.

ראובן קוגן: החוק לא נכנס לתוקף לפני שהוא נכנס לתוקף.

יהושוע גורא: יש כל הזמן כרסום.

יהושוע גורא: עם מה נישאר בסוף?

אלכס מילר: אל תשכחו, שגם אחרי שאנחנו מצביעים אף אחד לא הולך.

אלכס מילר: אני נשאר כאן.

אלכס מילר: תאמין לי, שאני לא אתן לדבר הזה להיכנס למצב של אי ודאות.

אלכס מילר: אם אנחנו סיכמנו על משהו, אם אנו מסכמים שזו ההתנהלות שתהיה סביב הנושא, כך זה יהיה.

אלכס מילר: תאמין לי, לא חסרים לי כלים להתמודד עם כל עניין שבסופו של דבר לא הולך לפי אותם הסכמים שאני עשיתי.

אלכס מילר: ברגע שאנחנו מאשרים את החוק, כל אותם דברים שסוכמו שיתקדמו לפי שלבים יתקדמו.

אלכס מילר: אני לא עומד לא בצד הזה ולא בצד הזה.

אורי שפר: אנחנו נקיים דיון, ונגיע לידי הבנות עם ארגוני הספורט.

אלכס מילר: אני אקיים ישיבה בכפוף לאישור ועדת הכנסת.

אלכס מילר: משרד המשפטים יעלה שם את הטענה לנושא חדש, חברי הכנסת יכריעו בעניין הזה, וברגע שנקבל את ההחלטה של ועדת הכנסת נקבע תאריך לישיבה.

אלכס מילר: ייתכן וזה יהיה עם הסעיף או בלי הסעיף, בכפוף להחלטת ועדת הכנסת.

אלכס מילר: כמובן שאנחנו צריכים לסגור את החוק ולהתקדם הלאה.

אלכס מילר: אי אפשר שהנושא הזה יעמוד עוד שנה בפתח ועדת הכספים.

אלכס מילר: זה צריך להתקדם.

אלכס מילר: אני מציע, שמשרד החינוך ומשרד הספורט יסגרו את העניין.

אלכס מילר: יהודית, לישיבה הבאה נביא את כל מי שאחראי וקשור לנושא הזה, כדי שלא תהיה טענה שאנחנו לא נתנו פה התייחסות לעניין מבחינה ציבורית.

אלכס מילר: תודה רבה, הישיבה נעולה.